# GNU Dokumentazio librearen lizentzia

1.1 bertsioa, 2000ko martxoa
2000
Free Software Foundation, Inc.

    Free Software Foundation, Inc. 59 Temple Place, Suite 330, Boston, MA 02111-1307 USA

. Edonork egin eta bana ditzake lizentzia-dokumentu honen kopia literalak, baina debekatuta dago dokumentuan aldaketak egitea.

## 0. AITZINSOLASA

Lizentzia honen xedea da eskuliburu bat, testuliburu bat edo bestelako edozein dokumentu idatzi libre egitea askatasunaren zentzuan: edonori ziurtatzea kopiatzeko eta birbanatzeko benetako askatasuna, aldatuta zein aldatu gabe, eta komertzialki zein ez-komertzialki. Bestalde, Lizentziaren bidez autoreei eta argitaratzaileei euren lana aitortzen zaie, eta ez dira beste batzuk egindako aldaketen erantzule.

Lizentzia hau copyleft modukoa da, hau da, dokumentu honetatik eratorritako lan guztiek ere libreak izan behar dute zentzu berean. GNU Lizentzia Publiko Orokorra (software librearentzat diseinatutako "copyleft" lizentzia) osatzen du.

Lizentzia hau software librearen eskuliburuentzat erabiltzeko diseinatu dugu, izan ere, software libreak dokumentazio librea behar baitu. Programa libre baten eskuliburuek software librearen askatasun berberak izan behar ditu. Baina lizentzia hau ez da software-eskuliburuentzat soilik; edozein testu-lanentzat erabil daiteke, zein gairi buruzkoa den eta liburu gisa inprimatua dagoen ala ez kontuan hartu gabe. Lizentzia hau batez ere gida edo erreferentzia izatea helburu duten lanentzat erabiltzea gomendatzen dugu.

## 1. APLIKAGARRITASUNA ETA DEFINIZIOAK

Eskuliburu edo bestelako lan bati Lizentzia honen baldintzen pean bana daitekeela adierazten duen oharra jarri baldin badio egile-eskubideen jabeak, eskuliburu edo lan horri lizentzia hau aplikatuko zaio. Hemendik aurrera Dokumentua aipatzen denean, horrelako eskuliburu edo lanei egiten die erreferentzia. Publikoko edonor da lizentziaren hartzaile, eta zuren bidez adierazten da.

Dokumentuaren Bertsio aldatua esaten denean, Dokumentu hau osorik edo zati batean biltzen duen edozein lan adierazten da, hau da, kopia literala, aldaketak dituena edo beste hizkuntza batera itzulitakoa.

Atal sekundarioa Dokumentuaren eranskin izenduna edo gai nagusiaren aurreko hasierako atala da, eta Dokumentuaren argitaratzaileek edo autoreek Dokumentuaren gai nagusiarekiko (edo gai horrekin zerikusia duten gaiekiko) duten erlazioari buruzkoa da soil-soilik. Atal sekundarioan ez da agertzen zuzenean gai nagusiari dagokion ezer. (Adibidez, Dokumentua matematikako eskuliburu bat bada, Atal sekundarioak ez du matematikarik azalduko.) Gai nagusiarekin edo harekin zerikusia duten gaiekin duen harremana, konexio historikoa izan liteke, edo haien ikuspegi legal, komertzial, filosofiko, etiko edo politikoa.

Atal Aldaezinak Atal sekundario jakin batzuk dira; Dokumentua Lizentzia honen baldintzen pean argitaratzen dela esaten duen oharrean zehazten dira Atal aldaezinen izenburuak.

Azaleko testuak testu-zati laburrak dira eta Aurreko azaleko testu edo Atzeko azaleko testu gisa aipatzen dira, Dokumentua Lizentzia honen baldintzen pean argitaratzen dela dioen oharrean.

Dokumentuaren kopia Gardena makina bidez irakurtzeko moduko kopia da eta, gainera, publiko orokorrak erabiltzeko moduko formatuduna, zuzenean testu-editore arruntekin ikusi eta edita daitekeena edo, pixeletan osatutako irudia bada, pintatzeko editore orokorrekin edo, marrazkia bada, marrazki-editore oso erabilgarriekin editatzeko modukoa, eta testu-formateatzaileetan sargai edo input gisa erabil daitekeena, edo automatikoki itzul daitekeena testu-formateatzaileek sargai gisa onartzen duten formatuetako batera. Beste era bateko fitxategi-formatu Gardenean egindako kopia, irakurleek aldaketak egiteko eragozpenak eta trabak jartzeko diseinatutako marka-sistema duena, ez da Gardena. Gardena ez den kopiari Opakoa esaten zaio.

Kopia Gardenak egiteko erabil daitezkeen formatu egokien artean, besteak beste, honakoak ditugu: markaketarik gabeko ASCII soila, Texinfo sarrera-formatua, LaTex sarrera-formatua, SGML edo XML jendeak erabiltzeko moduko DTDarekin, eta pertsonek aldatu ahal izateko diseinatutako HTML sinple eta estandarrarekiko egokitua. Formatu opakoen artean, berriz, honako hauek ditugu: PostScript, PDF, testu-prozesadore jabedunek soilik irakurri eta edita ditzaketen testu-formatu jabedunak, SGML edo XML bereziak (DTD eta/edo prozesatze-tresna erabilgarririk apenas dutenak), eta zenbait testu-prozesadorek irteerako emaitza gisa soilik makina-bidez sortutako HTMLak.

Titulu-orriak esan nahi duena zera da: inprimatutako liburu bati dagokionez, titulu-orria bera eta Lizentzia honek titulu-orrian agertzera behartzen duen materiala modu irakurgarrian biltzeko behar diren ondorengo orriak. Berez titulu-orririk ez duten formatuetan egindako lanetan, Titulu-orriak esan nahi duena da, testuaren gorputza hasi aurretik, gehien nabarmenduta agertzen den lanaren tituluaren ondoan agertzen den testua.

## 2. KOPIA LITERALAK

Dokumentua edozein euskarritan kopia eta bana dezakezu, komertzialki zein ez-komertzialki, baldin eta Lizentzia hau, copyright oharrak eta, Dokumentuari lizentzia hau aplikatzen zaiola adierazten duen lizentzia-oharra jartzen bazaie kopia guztiei, eta Lizentzia honi inolako beste baldintzarik gehitzen ez badiozu. Egiten edo banatzen dituzun kopietan ezin da erabili irakurketa edo kopiak egitea eragozten edo kontrolatzen duen inolako baliabide teknikorik. Nolanahi ere, kopiak egitearen truke ordaina jasotzea onartzen da. Kopia asko banatzen badituzu, atal honetako baldintzak bete behar dituzu: 3. atala.

Goian azaldutako baldintza berdinen pean kopiak mailegutan ere utz ditzakezu, eta kopiak jendaurrean erakutsi ere bai.

## 3. KANTITATE HANDIAK KOPIATZEA

Dokumentuaren 100 kopia inprimatu baino gehiago argitaratzen badituzu, eta Dokumentuaren lizentzia-oharrak Azaleko testuak behar baditu, kopiei nahitaez jarri behar dizkiezu azalak argi eta garbi irakurtzen diren Azaleko testu hauekin guztiekin: Aurreko azaleko testuak aurreko azalean eta Atzeko azaleko testuak atzeko azalean. Bi azalek modu argi eta irakurgarrian identifikatu behar zaituzte kopia horien argitaratzaile gisa. Aurreko azalak titulu osoa izan behar du, eta tituluaren hitz guztiak maila berdinean izan behar dute nabarmenak eta ikusteko modukoak. Horrez gainera, beste material batzuk ere gehi ditzakezu azaletan. Azaletara mugatutako aldaketekin egindako kopiak, Dokumentuaren titulua mantentzen bada eta baldintza horiek betez egiten badira, kopia literaltzat jo daitezke beste alderdi batzuei dagokienez.

Azaletan jarri beharreko testuak luzeegiak badira modu irakurgarrian ipintzeko, zerrendako lehenak jarri behar dituzu azalean bertan (sartzen diren guztiak), eta ondorengo orrietan jarraitu besteekin.

Dokumentuaren 100 kopia Opako argitaratzen edo banatzen badituzu, kopia Opako bakoitzarekin batera makinaz irakurtzeko moduko kopia Garden bat eman behar duzu, edo bestela, kopia Opako bakoitzean edo bakoitzarekin batera ordenagailu-sare bateko helbide bat adierazi beharko duzu, edonork libreki atzi dezakeena eta Dokumentuaren kopia Garden osoa daukana, gehitutako materialik gabe, sare-erabiltzaile arruntak anonimoki deskargatu ahal izateko doan eta sare-protokolo estandar publikoen bidez. Azken aukeraren bidetik jotzen baduzu, zentzuz eta zuhur jokatu behar duzu kopia Opako asko banatzen hasten zarenean, kopia Garden hori adierazitako kokalekuan urtebetean gutxienez erabilgarri eta atzigarri egongo dela segurtatzeko zuk edizio horren azken kopia Opakoa (zuzenean edo zure agente edo xehekarien bidez) publikoari banatzen diozunetik kontatzen hasita.

Bestalde, Dokumentuaren kopiak kantitate handian birbanatzen hasi aurretik, autoreekin harremanetan jar zaitezen eskatzen zaizu, behartu gabe, Dokumentuaren bertsio eguneratua eman ahal izan diezazuten.

## 4. ALDAKETAK

Dokumentuaren Bertsio aldatuaren kopiak egin eta bana ditzakezu, baldin eta goiko 2 eta 3 ataletako baldintzak betetzen badituzu, kontuan izanik betiere, Bertsio aldatua Lizentzia honen pean banatu behar duzula, Bertsio aldatua izanik Dokumentuaren funtzioa egingo duena, eta beraz, Bertsio aldatua banatu eta aldatzeko baimena eman behar diozula kopia bat duen edonori. Horrez gainera, honako hauek egin behar dituzu Bertsio aldatuan:

- ### A

  Titulu-orrian (eta azaletan, azalik badu) beste titulu bat erabili behar duzu, Dokumentuaren eta aurreko bertsioen tituluengandik desberdina (aurreko bertsiorik badago, Dokumentuaren Historiaren atalean zerrendatuta egongo da). Aurreko bertsio horietako baten titulu bera erabil dezakezu, baldin eta jatorrizko argitaratzaileak horretarako baimena ematen badu.

- ### B

  Titulu-orrian autore gisa Bertsio aldatuan aldaketak egin dituen pertsona edo erakunde baten edo gehiagoren izena jarri behar duzu, eta horrekin batera Dokumentuaren bost egile nagusien izena gutxienez (eta bost baino gutxiago badira, guztiena).

- ### C

  Titulu-orrian Bertsio aldatuaren argitaratzaileen izena jarri behar duzu, argitaratzaile gisa.

- ### D

  Copyright-ohar guztiak mantendu behar dituzu (Dokumentuarenak) .

- ### E

  Zure aldaketei dagokien copyright-oharra gehitu behar duzu beste copyright-oharren ondoan.

- ### F

  Copyright-oharren jarraian, lizentzia-ohar bat ipini behar duzu, jendeari baimena emateko Bertsio aldatua erabil dezan Lizentzia horren baldintzen pean, beheko Eranskinean azaltzen den bezala.

- ### G

  Lizentzia-ohar horretan Dokumentuaren lizentzia-oharrean adierazitako Atal aldaezin eta jarri beharreko Azaleko testu guztien zerrenda mantendu behar duzu.

- ### H

  Lizentzia honen kopia ere, aldaketarik gabe, jarri behar duzu.

- ### I

  Historia izeneko atala mantendu behar duzu, eta baita bere titulua ere, eta elementu bat gehitu behar diozu, gutxienez, Bertsio aldatuaren urtea, autore berriak eta argitaratzailea aipatuko dituena, Titulu-orrian agertzen diren bezala.. Historia izeneko atalik ez badago Dokumentuan, zuk sortu behar duzu, Dokumentuaren titulua, urtea, autoreak eta argitaratzailea adierazteko Dokumentuaren Titulu-orrian agertzen diren bezala, eta gainera beste elementu bat gehitu behar diozu Bertsio aldatua deskribatzeko, aurreko esaldian azaldutako moduan.

- ### J

  Dokumentuaren kopia Gardena publikoki atzitzeko Dokumentuan ematen den sare-helbidea (helbiderik ematen bada) mantendu behar duzu, eta era berean, baita Dokumentuaren oinarri izan diren aurreko bertsioentzat ematen diren sare-helbideak ere. Helbide horiek Historia atalean sar daitezke. Sare-helbideak ez dira nahitaez jarri behar, Dokumentua bera baino gutxienez lau urte lehenago argitaratutako lanari dagozkionak baldin badira, edo horretarako baimena ematen badu bertsioaren jatorrizko argitaratzaileak.

- ### K

  Eskertzak edo Eskaintzak izeneko atal guztietan, atalaren titulua mantendu behar da, eta ataleko eskertza edota eskaintza bakoitzean egileak darabilen substantzia eta tonua mantendu behar dira.

- ### L

  Dokumentuko Atal aldaezin guztiak mantendu behar dituzu, testuak eta tituluak batera aldatu gabe. Atal-zenbakiak edo haien baliokideak ez dira atalaren tituluaren zatitzat hartzen.

- ### M

  Oniritziak izeneko atal guztiak ezabatu behar dituzu. Mota horretako atalik ez da sartuko Bertsio aldatuan.

- ### N

  Lehendik dagoen atal bati ez jarri Oniritziak titulua edo Atal aldaezinen baten tituluarekin gatazka sor lezakeena..

Bertsio aldatuak gai nagusiari buruzko atal berriak edo eranskinak baditu, Atal sekundario gisa agertzen direnak, eta elementu horiek ez baldin badute Dokumentutik kopiatutako materialik, zuk hala nahi izanez gero, atal horietako batzuk edo denak aldaezin izenda ditzakezu. Horretarako, gehitu atal horien tituluak Atal aldaezinen zerrendan, Bertsio aldatuaren lizentzia oharrean. Titulu horiek gainerako atalen tituluekiko ezberdinak izan behar dute.

Oniritziak titulua duen atala gehi dezakezu, baldin eta zure Bertsio aldatuari buruz alderdi desberdinek emandako oniritziak soilik biltzen badira, eta ez beste ezer --adibidez, adituek egindako ikuskatzea edo erakunde batek testua estandartzat onartu duela, eta abar.

Gehienez bost hitz dituen pasartea gehi dezakezu Aurreko azaleko testu gisa, eta gehienez 25 hitzeko pasartea Atzeko azaleko testu gisa, Azaleko testuen zerrendaren bukaeran, Bertsio aldatuan. Aurreko azaleko testu bakar bat eta Atzeko azaleko testu bat gehi daiteke entitate baten bidez (edo entitate batek egindako egokitzapenen bidez). Dagoeneko Dokumentuak azaleko testua baldin badauka azal berarentzat, aurretik zuk edo zu ordezkari zaituen entitateak gehitutakoa, ezingo duzu beste testurik gehitu, baina nahi izanez gero, lehendik dagoena ordeztu dezakezu, testu zaharra gehitu zuen argitaratzailearen baimen esplizitua baldin baduzu.

Lizentzia honen bidez Dokumentuaren autoreak (edo autoreek) eta argitaratzaileak (edo argitaratzaileek) ez dute baimenik ematen euren izenak erabiltzeko publizitatean edo oniritzia eragiteko edo adieraztekoBertsio aldatuetan .

## 5. DOKUMENTUAK KONBINATZEA

Dokumentua lizentzia honen pean argitaratutako beste dokumentu batzuekin konbina dezakezu, goian 4. atalean biltzen diren baldintzak betetzen badituzu eta bateratzean jatorrizko dokumentuen Atal aldaezin guztiak sartzen badituzu aldatu gabe eta guztiak zure lanean Atal aldaezin gisa zerrendatzen badituzu zure lan konbinatuaren lizentzia-oharrean.

Lan konbinatuak Lizentzia honen kopia bakarra baino ez du behar, eta hainbat Atal aldaezin identiko badaude, kopia bakarrarekin ordez daitezke. Izen bera baina eduki ezberdina duten hainbat Atal aldaezin baldin badaude, atal bakoitzaren titulua desberdindu eta titulu bakar bihur ezazu, bukaeran autorearen edo argitaratzailearen izena jarriz parentesi artean, edo errepikatzen ez den zenbaki bat. Egin ezazu egokitzapen bera Atal aldaezinen zerrendako atal-tituluetan, lan konbinatuaren lizentzia-oharrean.

Konbinazioan, jatorrizko dokumentuetan Historia titulua duten atalak konbinatu behar dituzu, eta Historia tituludun atal bakar bat osatu. Era berean, Eskertzak eta Eskaintzak tituluak dituzten atal guztiak bateratu. Oniritziak

titulua duten sekzio guztiak, aldiz, ezabatu egin behar dituzu.

## 6. DOKUMENTU-BILDUMAK

Dokumentu honekin eta lizentzia honekin argitaratutako beste dokumentu batzuekin bilduma bat osa dezakezu, eta dokumentu bakoitzarekin batera ematen den Lizentziaren kopiaren ordez, Lizentzia bakarra eman dezakezu bilduma osoarentzat, baldin eta dokumentu bakoitzaren kopia literalak egiteko lizentzia honek ezartzen dituen baldintzak betetzen badituzu beste alderdi guztiei dagokienez.

Bilduma horretatik dokumentu bat atera eta banaka bana dezakezu Lizentzia honen pean, baldin eta ateratako dokumentuari Lizentziaren kopia bat jartzen badiozu, eta kopia literalei dagokienez Lizentziaren beste alderdi guztiak betetzen badituzu.

## 7. LAN INDEPENDENTEAK AGREGATZEA

Dokumentua edo dokumentuaren eratorriak beste dokumentu edo lan bereizi batzuekin batera elkartzea, biltegi-bolumen batean edo banaketarako euskarri batean, ez da Dokumentuaren Bertsio aldatutzat jotzen bere osotasunean, non eta konpilazio-copyrightik ez den eskatzen. Horrelako konpilazioei agregazio esaten zaie, eta Lizentzia hau ez zaie aplikatuko Dokumentuarekin batera konpilazioan sartutako gainerako lanei, konpilazioan sartu izanagatik bakarrik, baldin eta ez badira Dokumentuaren lan eratorriak. 3. ataleko Azaleko testuei dagokien betebeharra aplika dakieke Dokumentuaren kopia horiei, baina Dokumentua agregazio osoaren laurdena baino gutxiago bada, orduan Dokumentuaren Azaleko testuak Dokumentua inguratuz bakarrik jartzea, agregazioaren barruan. Bestela, agregazio osoa inguratzen duten azaletan jarri behar dira testu horiek.

## 8. ITZULPENA

Itzulpena aldaketatzat jotzen da, eta beraz, Dokumentuaren itzulpenak bana ditzakezu 4. ataleko baldintzen pean. . Atal aldaezinen ordez itzulpena bakarrik jartzeko copyrightaren jabeen baimena behar da, baina Atal aldaezin batzuen edo guztien itzulpenak jar ditzakezu Atal aldaezin horien jatorrizko bertsioekin batera. Lizentzia honen itzulpena ere jar dezakezu, baldin eta ingelesezko jatorrizko bertsioa ere jartzen baduzu. Lizentzia honen itzulpena eta jatorrizko ingelesezko bertsioa bat ez badatoz, jatorrizko bertsioak balioko du.

## 9. AMAIERA

Lizentzia honen baitan espresuki adierazitakoa betetzen ez bada, debekatuta dago Dokumentua kopiatu, aldatu, azpilizentziatu edo banatzea. Dokumentua beste edozein eratan kopiatu, aldatu, azpilizentziatu edo banatzeko saio oro deuseza izango da, eta Lizentzia honek ematen dizkizun eskubideak automatikoki kenduko zaizkizu. Dena den, Lizentzia honen pean zuregandik kopiak edo eskubideak jaso dituztenei ez zaizkie lizentziak kenduko, baldintza guztiak betetzen dituzten bitartean.

## 10. LIZENTZIA HONEN ETORKIZUNEKO BERRIKUSPENAK

Free Software Foundation-ek GNU Dokumentazio Librearen Lizentziaren bertsio berrituak eta birmoldatuak argitaratuko ditu noizean behin. Bertsio berri horiek egungoaren antzekoak izango dira espirituz, baina arazo edo kezka berriei aurre egin beharko dietenez, litekeena da zehatz-mehatz bat ez etortzea. Ikus http://www.gnu.org/copyleft/.

Lizentziaren bertsio bakoitzak bertsio-zenbaki desberdindua dauka. Dokumentuan zehazten bada Lizentzia honen bertsio-zenbaki jakin bat edo bertsio berriago bat dagokiola, orduan, zehaztutako bertsioko baldintzak edo Free Software Foundation-ek argitaratutako (ez zirriborro gisako) bertsio berriago batekoak betetzea aukera dezakezu. Dokumentuak ez badu Lizentzia honen bertsio-zenbakirik zehazten, Free Software Foundation-ek argitaratutako bertsioetako edozein aukera dezakezu (baina ez zirriborro gisa argitaratutakoa).

## Addendum

Zuk idatzitako dokumentu batean Lizentzia hau erabiltzeko, jar ezazu Lizentziaren kopia bat dokumentuan, eta titulu-orriaren jarraian, berriz, copyrighta eta lizentzia-ohar hauek:

> Copyright © URTEA ZURE IZENA.

> Baimena ematen da dokumentu hau kopiatu, banatu eta/edo aldatzeko Free Software Foundation-ek argitaratutako GNU Dokumentazio Librearen Lizentziaren 1.1 bertsioan edo berriago batean ezarritako baldintzak betetzen badira; Atal aldaezin hauekin: ZERRENDATU TITULUAK, Aurreko azaleko testu hauekin: IDATZI ZERRENDA, eta Atzeko azaleko testu hauekin: IDATZI ZERRENDA. Lizentzia honen kopia GNU Free Documentation License (GNU Dokumentazio Librearen Lizentzia) titulua duen atalean ematen da.

Atal aldaezinik ez badaukazu, idatzi Atal aldaezinik gabe atal aldaezinen zerrenda jarri beharrean. Aurreko azaleko testurik ez baduzu, idatzi Aurreko azaleko testurik gabe Aurreko azaleko testu hauekin: ZERRENDA jarri beharrean; eta gauza bera Atzeko azaleko testuekin.

Zure dokumentuan programa-kodearen adibide ez-tribialik baldin badago, adibide horiek paraleloan argitaratzea gomendatzen dizugu eta zeuk aukeratu software librearen lizentzia eman nahi diezun, GNU Lizentzia Publiko Orokorra lizentzian esaterako, software libre gisa erabil ahal izan daitezen.